UDHËZIM
Nr. 441, datë 25.6.2024

PËR PËRCAKTIMIN E KUSHTEVE TË PËRGJITHSHME TË ANËTARËVE TË GRUPEVE TEKNIKE TË PUNËS NË DREJTORINË E PËRGJITHSHME TË AKREDITIMIT

Në mbështetje të pikës 4, të nenit 102, të Kushtetutës së Republikës së Shqipërisë, në zbatim të pikës 13, të nenit 9, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, i ndryshuar, ligjit nr. 8480, datë 27.5.1999, “Për funksionimin e organeve kolegjiale të administratës shtetërore dhe enteve publike”, dhe vendimit nr. 667, datë 29.7.2015, të Këshillit të Ministrave, “Për mënyrën e organizimit dhe të funksionimit të Drejtorisë së Përgjithshme të Akreditimit”,

UDHËZOJ:

1. Qëllimi i këtij udhëzimi është përcaktimi i rregullave, kritereve, procedurave dhe përgjegjësive të grupeve teknike të punës së Drejtorisë së Përgjithshme të Akreditimit.
2. Drejtoria e Përgjithshme e Akreditimit për nevojat e veta, krijon grupe teknike pune të përhershme apo ad hoc sipas fushave teknike ku ofrohet shërbimi i akreditimit. 
2.1 Grupet teknike të punës janë organe këshillimore, të cilat mbështesin Drejtorinë e Përgjithshme të Akreditimit në plotësimin e kërkesave që rrjedhin nga rregullorja (KE) 765/2008, “Për përcaktimin e kërkesave për akreditimin dhe shfuqizimin e rregullores (KEE) nr. 339/93 dhe Standardi ISO/IEC 17011:2017”.
2.2 Ngritja e grupeve teknike të punës bëhet me urdhër të drejtorit të përgjithshëm të Drejtorisë së Përgjithshme të Akreditimit. 
2.3 Anëtarët e grupeve teknike të punës emërohen nga drejtori i përgjithshëm i Drejtorisë së Përgjithshme të Akreditimit, pas plotësimit të kritereve të vendosura për anëtarët sipas pikës 5, të këtij udhëzimi. 
3. Për përmbushjen e detyrave të saj, Drejtoria e Përgjithshme e Akreditimit krijon grupe teknike të punës, me specialistë të fushave të caktuara teknike, si më poshtë:
a) Grupi Teknik për Laboratorët Testues dhe Kalibrues;
b) Grupi Teknik për Laboratorët Mjekësorë;
c) Grupi Teknik për Organet Certifikuese;
d) Grupi Teknik për Organet Inspektuese.
3.1 Numri i anëtarëve të grupeve teknike nuk është i kufizuar, por nuk lejohet mbizotërimi i një pale. 
3.2 Anëtarët e grupeve teknike emërohen për një periudhë 3-vjeçare (trevjeçare), me të drejtë rizgjedhjeje. 
3.3 Në takimin e parë, anëtarët zgjedhin një kryetar dhe një nënkryetar për secilin grup teknik të punës, me shumicë votash, të cilët kanë mandat 3-vjeçar (trevjeçar) me të drejtë rizgjedhjeje.
3.4 Për nevojat e Drejtorisë së Përgjithshme të Akreditimit, në rastet kur shtohet një fushë apo skemë e caktuar, mund të shtohet një anëtar në grupin teknik të punës përkatës, i cili plotëson kriteret për anëtar sipas pikës 5 të këtij udhëzimi, pa ndryshuar anëtarët ekzistues. Anëtarët duhet të përfaqësojnë të paktën 1 (një) nga palët e përcaktuara në pikën 4 të këtij udhëzimi.
3.5 Për çështje specifike, grupet teknike të punës mund t’i propozojnë drejtorit të përgjithshëm krijimin e grupeve ad hoc sektoriale në varësi të fushave për të cilat kërkohet akreditimi. Propozimi shoqërohet me argumentimin përkatës, formulohet nga kryetari i grupit teknik të punës dhe miratohet nga drejtori i përgjithshëm i Drejtorisë së Përgjithshme të Akreditimit. 
4. Grupet teknike të punës përbëhen nga përfaqësues si më poshtë vijon: 
a) vlerësues të Drejtorisë së Përgjithshme të Akreditimit; 
b) specialistë të organeve miratuese dhe licencuese;
c) specialistë pranë organeve të vlerësimit të konformiteteve të institucioneve publike;
d) personeli i Drejtorisë së Përgjithshme të Akreditimit;
e) organe të akredituara nga Drejtoria e Përgjithshme e Akreditimit;
f) klientë të organeve të akredituara nga Drejtoria e Përgjithshme e Akreditimit;
g) specialistë të njohur të fushës;
h) specialistë pranë organizmave të mbikëqyrjes së tregut;
i) përfaqësues të institucioneve mësimdhënëse/akademike.
5. Anëtarët e grupeve teknike të punës duhet të plotësojnë kriteret si më poshtë: 
a) të jenë ekspertë të fushës përkatëse;
b) të ketë eksperiencë pune dhe dëshmi për fushën e kompetencës teknike; 
c) të jenë përfaqësues të një ose disa palëve të interesuara;
d) të njohin legjislacionin në fuqi për fushat që grupi teknik i punës mbulon;
e) të jenë të interesuar për zhvillimin e akreditimit në Shqipëri;
f) të kenë kryer kurse trajnimi në lidhje me çështje të përgjithshme të menaxhimit të organeve të vlerësimit të konformitetit apo për çështje specifike që kanë lidhje me këto organe;
g) të ruajnë konfidencial të gjithë informacionin e fituar si anëtarë të grupit teknik të punës;
h) të kenë aftësi të punojnë në grup;
i) të kenë aftësi të mira komunikimi.
6. Anëtarët e grupeve teknike të punës kanë përgjegjësi: 
a) të propozojnë për përdorim udhëzuesit e organizmave ndërkombëtarë të akreditimit dhe të palëve të përfshira në përputhje me procedurat e akreditimit;
b) të bashkëpunojnë me Drejtorinë e Përgjithshme të Akreditimit në hartimin e kërkesave të veçanta për fusha shumë specifike, të cilat përdoren nga vlerësuesit teknikë të DPA-së gjatë vizitave vlerësuese;
c) të japin sugjerime për identifikimin e vlerësuesve ose burimeve për vlerësues, si dhe për kërkesat e specializuara për vlerësuesit në fushën e akreditimit;
d) të ndihmojnë në trajnime (me ndihmën e Drejtorisë së Përgjithshme të Akreditimit) për rritjen e kualifikimit të vlerësuesve teknikë të saj në fushat përkatëse;
e) të mbështesin Drejtorinë e Përgjithshme të Akreditimit në lidhje me interpretimin e rezultateve të pjesëmarrjes në krahasimet ndërlaboratorike apo testet e zotësisë;
f) të vlerësojnë përmbushjen e kërkesave të natyrës teknike dhe përcaktimin e fushës teknike të kompetencës së aplikantëve për vlerësues/kryevlerësues dhe ekspertë;
g) të mbështesin dhe të japin këshilla për Drejtorinë e Përgjithshme të Akreditimit në lidhje me çështjet teknike në fushat e ndryshme të akreditimit, duke marrë pjesë në zhvillimin e dokumenteve të aplikimit dhe udhëzimeve; 
h) të shkëmbejnë eksperiencën me vlerësuesit teknikë, si dhe të ofrojnë trajnimeve për vlerësuesit teknik, ekspertët teknikë dhe stafin e Drejtorisë së Përgjithshme të Akreditimit;
i) me kërkesë të drejtorit të përgjithshëm të Drejtorisë së Përgjithshme të Akreditimit, grupi teknik i punës mund të japë rekomandime apo këshilla në lidhje me çështje teknike, që kanë të bëjnë me marrjen e vendimit të akreditimit, refuzimin, zgjerimin, reduktimin, rinovimin, pezullimin dhe heqjen e pezullimit dhe tërheqjen e akreditimit nga ana e drejtorit të përgjithshëm;
j) të japin rekomandime për akreditimin e organeve të lidhura;
k) të kontribuojnë në promovimin e akreditimit të fushës përkatëse;
l) të japin komente/sugjerime në lidhje me draftet dhe dokumentet të nxjerra nga EA-ja, ILAC-ja dhe IAF-ja për fushën përkatëse;
m) të japin komente/sugjerime/mendime teknike në lidhje me dokumente të reja apo të ndryshuara që janë pjesë e sistemit të menaxhimit të Drejtorisë së Përgjithshme të Akreditimit;
n) të marrin pjesë në grupe pune të ngritura nga Drejtoria e Përgjithshme e Akreditimit për çështje të veçanta të akreditimit;
o) të realizojnë vlerësimin dhe analizimin e skemave të vlerësimit të konformitetit sipas fushave përkatëse.
7. Mbledhjet e grupeve teknike të punës thirren nga: 
a) drejtori i përgjithshëm;
b) drejtori i drejtorisë përgjegjëse për menaxhimin e grupeve teknike të punës;
c) kryetari i grupit teknik të punës; si dhe 
d) me kërkesë me shkrim nga së paku 3 (tre) anëtarë. 
Për rastet e parashikuara në pikat “b”, “c” dhe “d”, duhet të merret aprovimi te drejtori i përgjithshëm. 
7.1 Anëtarët e grupeve teknike janë të detyruar të njoftojnë lidhur me pjesëmarrjen ose mospjesëmarrjen e tyre 48 (dyzet e tetë) orë para datës së zhvillimit të mbledhjes. Kur në mbledhje janë të pranishëm më pak se 50% të anëtarëve atëherë mbledhja mbahet në një ditë tjetër të afërt. 
7.2 Në përmbushje të përgjegjësive sipas pikës 6 të këtij udhëzimi, grupet teknike të punës kanë të drejtë të thërrasin në mbledhje punonjës ose vlerësues të Drejtorisë së Përgjithshme të Akreditimit. Thirrja e punonjësve ose vlerësuesve të Drejtorisë së Përgjithshme të Akreditimit bëhet duke vënë në dijeni drejtorin e përgjithshëm.
8. Në rolin e Sekretariatit Teknik caktohet një punonjës i drejtorisë përgjegjëse për menaxhimin e grupeve teknike. Sekretariati u dërgon pjesëmarrësve në rrugë elektronike rendin e ditës së mbledhjes dhe materialet e nevojshme, të paktën 5 (pesë) ditë para takimit. 
8.1 Dokumentimi i të gjithë veprimtarisë së grupeve teknike gjatë mbledhjes pasqyrohet në procesverbalin e mbledhjes, i cili mbahet nga sekretariati nën drejtimin e kryetarit. Procesverbali i mbledhjes i paraqitet për miratim të gjithë anëtarëve në fund të mbledhjes. Pas miratimit, procesverbali nënshkruhet nga të gjithë pjesëmarrësit.
8.2 Mbledhjet e grupeve teknike dokumentohen dhe çdo material tjetër të administruar gjatë zhvillimit të saj depozitohen në arkivin e Drejtorisë së Përgjithshme të Akreditimit. 
8.3 Rekomandimet e sugjeruara nga grupet teknike të punës miratohen me shumicë të thjeshtë votash nga anëtarët e pranishëm. 
8.4 Informacioni i diskutuar në çdo mbledhje është konfidencial. Çdo anëtar i grupit teknik të punës nënshkruan në mbledhjen e parë deklaratën e konfidencialitetit, paanshmërisë dhe konfliktit të interesave.
8.5 Në çdo rast kur konstatohet se çështja përbën konflikt interesi për një anëtar të grupit teknik të punës, njoftimi i bëhet Sekretariatit Teknik, i cili merret me organizimin e mbledhjeve të grupit teknik të punës përkatës. 
8.6 Njoftimi për konflikt interesi mund të vijë nga anëtari që ka konflikt interesi nga Drejtoria e Përgjithshme e Akreditimit ose nga çdo person që ka dijeni dhe interes në lidhje me çështjen objekt diskutimi.
9. Ngarkohet Drejtoria e Përgjithshme e Akreditimit për zbatimin e këtij udhëzimi. 
Ky udhëzim hyn në fuqi pas botimit në Fletoren Zyrtare. 

